ราคาทองในปท.เช้านี้ปรับขึ้นบาทละ 200 ตามทองโลกฟื้นหลังเฟดยังคงดบ.
ราคาทองในปท.เช้านี้ปรับขึ้นบาทละ 200 ตามทองโลกฟื้นหลังเฟดยังคงดบ.
18 ก.ย. 2558

ผู้สื่อข่าวรายงานว่า ราคาขายปลีกทองคำในประเทศปรับตัวสูงขึ้นจากช่วงปิดตลาดเย็นวานนี้บาทละ 200 โดยสมาคมค้าทองคำ รายงานว่า เมื่อเวลา 09.21 น. ราคาทองคำแท่ง รับซื้อเข้าบาทละ 19,050.00 ขายออกบาทละ 19,150.00 ส่วนทองรูปพรรณ รับซื้อเข้าบาทละ 18,768.08 ขายออกบาทละ 19,550.00
บทวิเคราะห์ บริษัท ฮั่วเซ่งเฮง โกลด์ ฟิวเจอร์ส จำกัด ระบุว่า ผลการประชุมเฟดเมื่อคืนที่ผ่านมามีมติให้คงอัตราดอกเบี้ยที่ระดับ 0-0.25% ต่อไป ท่ามกลางความวิตกต่อเศรษฐกิจโลกที่อ่อนแอ และตลาดการเงินที่ไร้เสถียรภาพ ขณะที่เงินเฟ้ออยู่ในระดับต่ำ แต่ก็เปิดช่องสำหรับการปรับขึ้นอัตราดอกเบี้ยเล็กน้อยในช่วงต่อไปของปีนี้ ทั้งนี้เจ้าหน้าที่เฟด 13 ราย จาก 17 รายระบุว่าจะมีการปรับขึ้นอัตราดอกเบี้ย 0.25% จำนวน 1 ครั้งก่อนสิ้นปี แต่ครั้งก่อนเจ้าหน้าที่เฟดคาดว่าจะมีการปรับขึ้นอัตราดอกเบี้ย 2 ครั้งในปีนี้ ทำให้มีแรงซื้อทองคำอย่างต่อเนื่องเป็นวันที่ 2 และขึ้นไปสูงสุดที่ 1,134 ดอลลาร์/ออนซ์
ทั้งนี้แนวโน้มราคาทองคำ คาดว่า จะปรับตัวขึ้นได้ต่อจากได้รับผลบวกจากการที่เฟดไม่ปรับขึ้นอัตราดอกเบี้ย เนื่องจากความกังวลในการปรับขึ้นอัตราดอกเบี้ยของเฟดเป็นปัจจัยหลักที่กดดันต่อราคาทองคำในปีนี้ ราคาทองคำมีแนวต้านที่ 1,135 และ 1,145 ดอลลาร์/ออนซ์ ตามลำดับ ขณะที่มีแนวรับระยะสั้นที่ 1,115 ดอลลาร์/ออนซ์